Asetus Suomen—Viron matkakortista (1929)
Suomen asetuskokoelma 249/1929.

A s e t u s

Suomen—Viron matkakortista.

Annettu Helsingissä, 28 päivänä kesäkuuta 1929.

___

  Lisäyksinä ja muutoksina Suomen kansalaisten ulkomaanpasseista 15 päivänä joulukuuta 1927 sekä ulkomaalaisten Suomeen tulosta ja oleskelusta maassa 23 päivänä marraskuuta 1926 annettujen asetusten säännöksiin säädetään täten Sisäasiainministerin esittelystä seuraavaa:

1 §.

Suomen kansalainen on oikeutettu matkustamaan Viroon, paitsi ulkomaanpassilla, myös Suomen—Viron matkakortilla.

2 §.

Suomen—Viron matkakortin antaa Suomen kansalaiselle, joka on tunnettu tai muutoin voi tyydyttävästi selvittää henkilöllisyytensä ja joka henkilökohtaisesti sitä pyytää, poliisiviranomainen, postikonttori tai valtioneuvoston määräämä postitoimisto. Älköön matkakorttia kuitenkaan annettako, mikäli matkakortin antavan viranomaisen tiedossa on sellainen este, jonka ollessa hakijalle ei sen mukaan kuin on säädetty Suomen kansalaisten ulkomaanpasseista 15 päivänä joulukuuta 1927 annetun asetuksen 5 §:ssä ole lupa antaa esteettömyystodistusta ulkomaanpassin saamista varten.

3 §.

Suomen—Viron matkakortti on voimassa kuusi kuukautta kortin antamispäivästä lukien, eikä sen voimassaoloaikaa saa pidentää.

4 §.

Jos Suomen—Viron matkakortin haltijan vaimo ja viittätoista vuotta nuoremmat lapset haluavat matkustaa matkakortin haltijan mukana, on heidän nimensä merkittävä matkakorttiin.

5 §.

Suomen kansalaisten ulkomaanpasseista annetun asetuksen 9 §:n säännöstä poliisiviranomaisen esteettömyysmerkinnästä ei sovelleta Suomen—Viron matkakorttiin.

6 §.

Viron kansalaiset ovat oikeutetut saapumaan Suomeen, paitsi ulkomaanpassilla, myös Suomen—Viron matkakortilla.

7 §.

Edellisessä pykälässä tarkoitettu matkakortti oikeuttaa enintään kolmen kuukauden yhtämittaiseen oleskeluun Suomessa. Jos matkakortin haltija haluaa viipyä maassa pitemmän ajan, tulee hänen hankkia itselleen ololippu siinä järjestyksessä kuin ulkomaalaisten Suomeen tulosta ja oleskelusta maassa 23 päivänä marraskuuta 1926 annetussa asetuksessa säädetään; ololippua älköön kuitenkaan annettako pitemmäksi aikaa kuin matkakortti on voimassa.

8 §.

Työlupaa älköön myönnettäkö ulkomaalaiselle, joka oleskelee maassa Suomen—Viron matkakortilla tai sen nojalla annetulla ololipulla.

9 §.

Mikäli tässä asetuksessa ei ole toisin säädetty, ovat Suomen kansalaisten ulkomaanpasseista sekä ulkomaalaisten Suomeen tulosta ja oleskelusta maassa annettujen asetusten säännökset vastaavasti sovellettavat Suomen—Viron matkakorttiin; ja ovat myöskin mainittujen asetusten rangaistusmääräykset, mikäli tästä asetuksesta ei muuta johdu, edelleen noudatettavat.

10 §.

Suomen—Viron matkakortista, jonka postikonttori tai postitoimisto antaa, kannetaan kahdeksan markan lunastus. Tämä lunastus lankeaa valtiolle.

11 §.

Annetuista matkakorteista on pidettävä luetteloa.

12 §.

Tässä asetuksessa tarkoitetaan poliisiviranomaisella, kaupungissa poliisilaitosta, kauppalassa samoin poliisilaitosta, jos sellainen kauppalassa on, mutta muutoin nimismiestä sekä maalla nimismiestä.

13 §.

Suomen kansalaiselle annettavan Suomen—Viron matkakortin sisällyksen ja muodon vahvistaa sisäasiainministeriö, joka tarvittaessa myös antaa tarkemmat määräykset tämän asetuksen soveltamisesta.

14 §.

Tämä asetus tulee voimaan 1 päivänä heinäkuuta 1929.

Helsingissä, 28 päivänä kesäkuuta 1929.

Tasavallan Presidentti

LAURI KR. RELANDER.

Sisäasiainministeri T. M. Kivimäki.

</div>

Katso myös
 Tämän asetuksen kumosi asetus Suomen—Viron matkakortista, (265/1930).
 Tämän asetuksen nojalla annettiin Valtioneuvoston päätös eräille postitoimistoille myönnetystä oikeudesta antaa Suomen—Viron matkakortteja

Matkakortit